Inisiatif CAMS Tangani Kemalangan Jalan Raya Pekerja

‘Pekerja Pemangkin Wadah Malaysia Madani’ adalah tema yang tepat dan membanggakan para pekerja yang berumur 18 tahun dan ke atas.

Sebanyak 70 peratus golongan pekerja ini bekerja di Perusahaan Kecil dan Sederhana (PKS), sektor yang meliputi 97.2 peratus pemilikan perniagaan di Malaysia, manakala aktivitinya pula menyumbang sebanyak 38 peratus kepada pendapatan negara.

Ini menjadikan 70 peratus tenaga kerja di PKS sangat penting kepada kelangsungan perniagaan yang menyumbang kepada pembangunan negara.

Walau bagaimanapun, pekerja Malaysia terdedah kepada risiko kemalangan maut jalan raya yang tinggi setiap hari.

Mengikut Jabatan Perangkaan Malaysia (DOSM), kemalangan jalan raya adalah penyebab utama kematian golongan muda. Dua daripada tiga kes kemalangan jalan raya yang berlaku setiap hari melibatkan pekerja dalam perjalanan ke tempat kerja.

Kemalangan maut jalan raya melibatkan pekerja juga adalah dua kali lebih tinggi berbanding kemalangan maut yang disebabkan pekerjaan di tempat kerja.

Lebih membimbangkan apabila kebanyakan kemalangan jalan raya ini melibatkan perjalanan ke tempat kerja di waktu pagi.

Ini menyebabkan kehilangan sumber pendapatan kepada individu dan keluarga pekerja serta pembaziran kepada pelaburan latihan oleh majikan dan industri apabila pekerja gagal hadir kerja kerana kecederaan.

Oleh itu, perjalanan selamat adalah penting untuk memastikan pelaburan industri dan kelangsungan hidup individu pekerja terjamin.

Tiada pekerja di Malaysia yang tidak perlu melakukan perjalanan dan menggunakan jalan raya untuk tujuan kerja.

Suri rumah juga perlu melakukan perjalanan dan menggunakan jalan raya untuk tujuan menyempurnakan urusan rumah tangga mereka seperti membeli barang runcit dan menghantar anak ke sekolah.

Tiada rakyat Malaysia yang bergelar pekerja yang tidak perlu menggunakan jalan raya untuk bekerja. Namun, risiko kemalangan di atas jalan raya kepada pekerja adalah sangat tinggi.

Kajian Universiti Sains Malaysia dengan majikan di Taman Perindustrian Batu Kawan,Pulau Pinang menunjukkan bahawa kemalangan jalan raya ini melibatkan pekerja golongan B40 yang menggunakan motosikal kapcai.

Ini konsisten dengan kadar kematian atas jalan raya melibatkan penunggang motosikal adalah tertinggi dan hampir 70 peratus.

Di sesetengah negeri seperti Pulau Pinang, kadar kematian melibatkan penunggang motosikal adalah lebih tinggi iaitu 80 peratus.

Ini bermakna, 80 daripada 100 orang penunggang motosikal di Pulau Pinang berkemungkinan mati dalam perjalanan ke tempat kerja sekiranya terlibat dalam kemalangan di atas jalan raya.

Senario ini patut membimbangkan negara sekiranya 70 peratus daripada pekerja Malaysia juga direkodkan bekerja di sektor PKS yang merupakan 97.2 peratus jenis perusahaan yang terdapat di Malaysia.

Kemalangan jalan raya melibatkan pekerja setiap pagi ini besar kemungkinan menyebabkan kehilangan ramai tenaga kerja yang akan menyebabkan daya saing perusahaan negara terjejas. Ini adalah suatu keadaan yang belum mendapat perhatian khusus negara.

Penggunaan motosikal yang tinggi oleh rakyat Malaysia akan terus meningkat dengan jumlah pemilikan motosikal untuk tempoh dua tahun kebelakangan ini melebihi pemilikan baru kereta.

Kajian rintis menunjukkan penggunaan motosikal dijangka akan berterusan meskipun kemalangan maut melibatkan penunggang motosikal adalah sangat tinggi.

Ini adalah kerana keadaan jalan raya yang sentiasa sesak, kesesuaian motosikal untuk perjalanan jauh dan peningkatan permintaan kepada khidmat penghantaran makanan ekoran kesan pandemik baru-baru ini.

Kebanyakan pekerja yang menunggang motosikal perlu membuat perjalanan tidak kurang dari 30 kilometer ke tempat kerja setiap hari. Ini menjadikan motosikal sebagai pilihan pengangkutan utama rakyat dan pekerja Malaysia.

Oleh sebab itu, negara dan agensi yang bertanggungjawab menguruskan keselamatan jalan raya perlu mengambil pendekatan serius memastikan pekerja yang menunggang motosikal dapat sampai ke destinasi dengan selamat.

Ini bagi menjadikan perjalanan pekerja selamat adalah suatu matlamat jangka panjang.

Idea menuding jari kepada sikap penunggang motosikal juga tidak patut diteruskan kerana analisis faktor penyebab kemalangan melibatkan penunggang motosikal juga menunjukkan bahawa kelajuan bukanlah penyebab utama kemalangan penunggang motosikal.

Faktor utama adalah kegagalan penunggang motosikal untuk mengendalikan motosikal dan mengelak bahaya yang disebabkan oleh pengguna kenderaan yang lebih besar.

Walaupun jumlah pengguna motosikal sudah setara dengan pemilikan kereta empat roda, pengguna motosikal tidak mempunyai kelebihan dan ruang yang sama di atas jalan raya.

Penunggang motosikal perlu mencari ruang sesuai untuk bergerak di atas jalan raya dan ini mendedahkan pengguna motosikal kepada risiko yang tinggi dan keperluan kepada kompetensi mengendalikan motosikal yang sangat tinggi juga.

Kekeliruan kedudukan penunggang motosikal di atas jalan raya kita juga masih berterusan kerana undang-undang jalan raya kita tidak memperuntukkan ruang jelas kepada pekerja yang menunggang motosikal setiap hari ke tempat kerja.

Oleh kerana keseriusan kehilangan tenaga kerja berdaya saing kepada kemalangan jalan raya ke tempat kerja setiap hari, saya ingin mengajak lebih banyak lagi industri untuk secara sukarela bersama kami memainkan peranan untuk memastikan pekerja anda selamat tiba ke tempat kerja.

Commuting Safety Management System (CAMS), satu projek di Taman Perindustrian Batu Kawan, Pulau Pinang telah membuktikan bahawa ramai majikan mengambil serius keselamatan pekerja mereka dan ingin memainkan peranan dalam memastikan pekerja mereka selamat tiba setiap hari ke premis kerja.

Dalam projek ini, latihan penunggangan selamat diberikan kepada setiap pekerja yang menunggang motosikal dan pemantauan secara sukarela terhadap risiko dan bahaya kemalangan jalan raya juga dilaksanakan.

Hasilnya adalah kemalangan sifar sepanjang lapan bulan untuk pekerja yang menunggang motosikal dan telah menyempurnakan latihan.

Selain itu, hasil kajian juga menunjukkan tiada kecederaan tangan kepada penunggang bila terlibat dalam kemalangan apabila menggunakan sarung tangan yang dibekalkan majikan.

Penglibatan aktif majikan dalam projek CAMS menyokong usaha Pertubuhan Keselamatan Sosial (PERKESO) menangani masalah kemalangan jalan raya dalam kalangan pekerja.

Tema Hari Pekerja pada tahun ini sangat bertepatan dengan isu kemalangan jalan raya melibatkan pekerja.

Majikan yang memainkan peranan aktif secara sukarela untuk memastikan pekerja tiba selamat di tempat kerja telah secara langsung memastikan seorang suami, bapa, abang dan datuk sebuah keluarga selamat dan sihat sepanjang masa.

Inisiatif murni majikan yang berterusan di tempat kerja ini perlu dalam pembinaan sebuah negara Malaysia yang rahmah dan sentiasa mengangkat nilai kemanusiaan dengan lebih tinggi lagi.

Semoga peranan yang dimainkan di tempat kerja dapat menjamin keselamatan perjalanan setiap pekerja. Selamat Hari Pekerja Malaysia – ‘Pekerja Pemangkin Wadah Malaysia Madani.’

Profesor Madya Dr Lilis Surienty Abd Talib
School of Management, Universiti Sains Malaysia
Ahli Kluster Kemakmuran Ekonomi, Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pakej Perpaduan Internet Talian Tetap Akan Diperkenal

PUTRAJAYA – Pakej Perpaduan Internet talian tetap khusus untuk golongan B40 di negara ini akan diperkenalkan, kata Menteri Komunikasi dan Digital, Fahmi Fadzil.

Pada Majlis Perhimpunan Bulanan Kementerian Komunikasi dan Digital (KKD) 2023 di sini hari ini, beliau berkata Ketua Setiausaha (KSU) KKD, Datuk Seri Mohammad Mentek telah diarahkan untuk membuat rundingan dengan pihak berkaitan berhubung pakej itu.

“Sebelum ini kita ada umum Pakej Perpaduan Prabayar Internet Mudah Alih untuk telefon bimbit. Selepas ini kita akan hantar KSU (buat rundingan), untuk pastikan Pakej Perpaduan bagi Internet jalur lebar talian tetap,” katanya.

Sebelum ini, Fahmi mengumumkan Pelan Data Perpaduan Prabayar Internet Mudah Alih pada harga dua kali ganda lebih murah iaitu RM5 sebulan dan tiga kali lebih pantas, yang akan berada di pasaran mulai Februari.

Pelaksanaan pakej itu melibatkan lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia (TM) dan YTL Communications.

Sementara itu, Fahmi berkata, syarikat penyedia perkhidmatan telekomunikasi memainkan peranan penting dalam melengkapkan tiga peratus akses Internet di kawasan yang belum diselesaikan serta baki 97 peratus yang dikesan mempunyai pothole.

Fahmi berkata, beliau dan timbalannya, Teo Nie Ching akan memastikan isu Internet dalam negara diselesaikan secepat mungkin.


PTI 2023: Perhimpunan Tahunan IKRAM Kembali

SERI KEMBANGAN – Perhimpunan Tahunan IKRAM (PTI) kembali semula tahun ini setelah beberapa tahun tidak dapat diadakan.

Tahun 2018 merupakan penganjuran terakhir PTI  iaitu sebelum pandemik Covid-19 melanda seluruh dunia pada 2020. Ramai antara kita sudah terpisah dan jarang bersua muka sejak norma baru yang membuka peluang berjumpa dan berinteraksi di alam maya.

Maka, bertepatan dengan tema PTI yang diangkat pada tahun ini iaitu ‘Teguhkan Ukhuwah, Sebarkan Rahmah’, objektif perhimpunan kali ini menumpukan untuk membangunkan semangat ukhuwah dan rasa kebersamaan setelah pandemik Covid-19.

PTI 2023 bakal membuka tirainya semula di Ideal Convention Centre (IDCC), Shah Alam pada Sabtu, 16 September 2023. Ini adalah perhimpunan kali keenam dianjurkan sejak kali pertama diadakan pada tahun 2013 atau sedekad yang lalu.

Ini merupakan acara yang ditunggu-tunggu oleh ramai ahli kerana di sinilah menjadi tempat berkumpulnya ahli IKRAM dari seluruh negara. PTI merupakan wahana utama untuk IKRAM Pusat, Negeri dan Kawasan berkongsi perkembangan dakwah dan tarbiah kepada semua ahli.

Setelah hampir 14 tahun penubuhan IKRAM, pelbagai cabaran telah dihadapi diiringi dengan kejayaan dan juga iktibar yang menjadi pelajaran berharga untuk IKRAM mendepani masa mendatang dengan lebih kukuh, berhikmah dan bersemangat.

Ahli IKRAM yang hadir ke PTI akan berpeluang mendapatkan maklumat, perkongsian aktiviti dan pencapaian IKRAM terkini termasuk perancangan masa depan IKRAM dalam medan dakwah di Malaysia dan serantau.

Perhimpunan kali ini akan mengumumkan beberapa pembaharuan yang akan dilakukan dalam IKRAM.

PTI 2023 akan turut memutarkan kembali nostalgia sejarah terdahulu sebagai sebagai sumber inspirasi, penghargaan, pengiktirafan dan peringatan terhadap usaha-usaha penting yang dilakukan oleh generasi terdahulu sehingga IKRAM ditubuhkan dan kekal hingga ke hari ini.

Dalam pada itu, pihak penganjur juga akan membuka sesi dialog bagi memberi ruang berdiskusi dan memberi pandangan antara kepimpinan dan ahli berkenaan perjalanan masa depan dakwah.

PTI 2023 menyasarkan penyertaan sebanyak 2,200 ahli IKRAM termasuk para pemimpinnya. Sehingga Rabu (2 Ogos), jumlah pendaftaran adalah sebanyak 1,410 orang.

Pendaftaran meningkat pada setiap hari. Ayuh sebar luaskan hebahan program PTI 2023 kepada ahli-ahli IKRAM yang belum mendaftarkan diri. Jumpa di sana nanti!

Info lanjut PTI 2023, layari https://ikram.org.my/pti2023/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelaksanaan 5G dalam tempoh 3 tahun

SERI KEMBANGAN – Menteri Komunikasi dan Multimedia, Tan Sri Annuar Musa berkata, pelaksanaan rangkaian generasi kelima (5G) perlu dibuat dalam jangka waktu yang munasabah bagi mengelakkan kehilangan pelabur berpotensi.

“Pelaksanaan 5G perlu dilakukan dalam tempoh tiga tahun dengan sekurang-kurangnya 80 peratus kawasan berpenduduk menerima liputan rangkaian itu.”

Menurutnya, kalau (pelabur) ingin datang ke Malaysia, mereka akan tanya ada fasiliti 5G atau tidak, dan jika ada, mereka datang.

“Jika kami kata lima tahun lagi baru ada 5G, mereka (pelabur berpotensi) akan pergi ke tempat lain.”

Jadi jelasnya, anda kehilangan pelabur berpotensi. Itu adalah sesuatu yang penting untuk kesejahteraan negara dan rakyat.

“Saya akan melakukan apa yang diperlukan untuk menyelesaikan masalah berkaitan bagi memastikan pelaksanaan 5G akan berlangsung dalam tempoh sepatutnya,” kata Annuar.

Beliau berkata demikian selepas melancarkan Hari Keselamatan Internet 2022 – Edisi Malaysia pada Selasa.

“Walau apa masalah yang timbul, saya akan memastikan ia akan diselesaikan.”

Dalam pada itu, beliau mengingatkan ketika melancarkan 4G, ia mengambil masa lapan tahun untuk mencapai 80 peratus.

“Kami tidak boleh melaksanakan 5G dengan kelajuan yang sama,” katanya.

Sebelumnya, pada Jumaat lepas, Annuar berkata, Kementerian Komunikasi dan Multimedia (KKMM) dan Kementerian Kewangan (MOF) akan membentangkan Memorandum Jemaah Menteri bulan depan untuk menoktahkan isu berkaitan Digital Nasional Bhd (DNB).


Guru Rahmah Pemangkin Generasi Rabbani

Perutusan Sempena Hari Murabbi IKRAM MUSLEH

بسم الله والحمد لله والصلاة والسلام على رسول الله وعلى آله وصحبه ومن تبع هداه وبعد

Kita memanjatkan setinggi-tinggi kesyukuran ke hadrat Ilahi Azzawajalla atas segala inayah wal hidayah wat taufiq-Nya SWT ke atas kita sehingga kini.

Tahun ini kita menyambut Hari Murabbi dalam suasana penuh kesyukuran kerana kita baharu sahaja melaksanakan ibadah puasa Ramadan. Kita juga seharusnya bersyukur kerana diberi peluang menyempurnakan amanah kita sebagai pendidik sepanjang tahun lepas hingga kini.

Selamat Hari Murabbi saya ucapkan kepada semua pendidik warga IKRAM MUSLEH.

Kita juga amat bersyukur kerana sistem pendidikan yang telah kita asaskan semenjak tahun 1982, bukan sahaja telah menjadi lebih mantap pengurusannya, bahkan ia terus berkembang dengan cemerlang dan institusi pendidikan IKRAM (IPI) mampu duduk sama rendah berdiri sama tinggi dengan institusi pendidikan tersohor di persada dunia pendidikan negara kita.

Dalam kesempatan ini, saya ingin merakamkan jazakumullah khairal jaza’ kepada semua yang terlibat, khususnya para muallimin dan muallimat, para pendidik, para murabbi murabbiah, yang telah bertungkus lumus serta berhempas pulas menjayakan sistem pendidikan ini.

Moga-moga Allah SWT melimpahkan sebaik-baik ganjaran kepada para murabbi. Mudah-mudahan para murabbi akan terus dikurniakan kemampuan bagi memperkasakan lagi sistem pendidikan kita.

Allah SWT berfirman: “Dan taatlah kamu kepada Allah dan Rasul-Nya supaya kamu diberi rahmat.” (Surah Ali Imran: 132)

Rasulullah SAW bersabda: “Sesungguhnya Allah dan seluruh malaikat-Nya serta penghuni langit dan bumi sehingga semut yang ada di dalam liangnya dan ikan yu, semuanya memohon kerahmatan ke atas orang yang mengajarkan kebaikan kepada manusia.” (HR Tirmizi, 2685, Hadis Hasan)

Sesungguhnya siapakah di antara kita yang tidak mendambakan rahmah Allah SWT dalam kehidupannya?

Ya, untuk mengharungi dunia yang penuh pancaroba ini kita sangat memerlukan hidayah dan rahmah Allah SWT. Namun ada syarat untuk mendapat rahmat Allah SWT ini, antaranya ialah mentaati Allah SWT dan RasulNya dan mengajar kebaikan.

Oleh itu, usaha gigih perlu dilakukan secara berterusan agar kita para Murabbi menjadi mereka yang taat dan bertakwa serta mencorak segenap kehidupan kita berlandaskan al-Quran dan as-Sunnah.

Kita berharap suasana dan naungan rahmah mencakupi setiap aspek kehidupan kita. Dengan ini, bukan sahaja kehidupan kita dan keluarga akan bertambah sejahtera, tetapi juga akan membuka laluan yang mudah untuk membangunkan murid-murid rabbaniyun.

Rasulullah SAW dan Islam adalah merupakan rahmah untuk seluruh alam. Maka kita wajib menegakkan Islam sebagai satu cara hidup rahmah yang dapat dilihat dan dirasai oleh setiap golongan ciptaan Allah SWT, baik dalam kalangan manusia, haiwan atau tumbuh-tumbuhan.

Dalam konteks ini, IKRAM MUSLEH berusaha membangunkan sistem berkonsepkan Sekolah Rahmah. Sistem Pendidikan yang merangkumi aspek-aspek kurikulum, instruction (kaedah dan teknik pengajaran, pembelajaran dan pentarbiahan), pentaksiran dan pengurusan ini, hanya boleh dijayakan dengan cemerlang jika ia mendapat kerjasama dan sokongan semua pihak.

Di antara tunjang utama bagi membina dan melahirkan Insan Rabbani dan bagi mewujudkan konsep Sekolah Rahmah ialah para murabbi, iaitu murabbi yang bersifat dan berjiwa rahmah. Para murabbi perlu melaksanakan proses pentarbiahan dengan penuh rahmah dan membangunkan sepenuhnya segala potensi anak didik.

Proses pentarbiahan akan membina jati diri anak didik, membina keimanan dan ketakwaan, sifat taqarrub ilallah, budaya-budaya berdoa, bertaubat dan memohon keampunan Allah serta tazkiyatun nafs.

Proses membangunkan sepenuhnya potensi anak didik pula akan menjadikan mereka mampu berperanan dengan berkesan dalam keluarga, masyarakat, negara, ummah dan manusia sejagat. Para ibu bapa mentarbiah anak-anak mereka di rumah. Para murabbi pula memainkan peranan mentarbiah anak-anak didik di sekolah.

Allah SWT berfirman: “Dan orang-orang yang berusaha dengan bersungguh-sungguh kerana memenuhi kehendak agama Kami, sesungguhnya Kami akan memimpin mereka ke jalan-jalan Kami (yang menjadikan mereka bergembira serta beroleh keredhaan); dan sesungguhnya (pertolongan dan bantuan) Allah adalah beserta orang-orang yang berusaha membaiki amalannya.” (Surah al-Ankabut: 69)

Terapkan sifat mujahadah fi sabilillah dalam diri anak didik. Semoga Allah SWT akan bersama mereka dan mengurniakan kejayaan di dunia dan di akhirat.

Guru rahmah, berilah kepada anak-anak didikmu ilmu pengetahuan dan kemahiran yang bermanfaat dan boleh dimanfaatkan, agar ilmu dan kemahiran tersebut dapat disebarluaskan kepada orang lain.

Rasulullah SAW bersabda: “Barang siapa menjadi pelopor suatu amalan kebaikan lalu diamalkan oleh orang sesudahnya, maka akan dicatat baginya ganjaran semisal ganjaran orang yang mengikutinya dan sedikit pun tidak akan mengurangi ganjaran yang mereka peroleh. Sebaliknya, barang siapa menjadi pelopor suatu amalan keburukan lalu diamalkan oleh orang sesudahnya, maka akan dicatat baginya dosa semisal dosa orang yang mengikutinya, tanpa mengurangi dosanya sedikit pun.” (HR Muslim, 1017)

Guru rahmah, tanamkan dalam diri anak didikmu adab dan akhlak sepertimana yang ditunjukkan oleh Rasulullah SAW. Ajarlah mereka beradab dengan semua, menghormati yang lebih tua dan menyayangi yang muda.

Rasulullah SAW bersabda: “Bukanlah termasuk golongan kami orang yang tidak menyayangi yang muda, tidak menghormati yang tua, dan tidak mengerti hak ulama kami.”  (HR Ahmad, 5/323)

Budayakan dalam diri anak didik agar membalas amal kebajikan orang lain dengan amal kebajikan juga walaupun sekadar berdoa untuk orang berkenaan.

Rasulullah SAW bersabda: “Sesiapa yang berbuat kepada kamu kebaikan, maka balaslah. Jika kamu tidak mempunyai sesuatu untuk membalasnya, maka doakanlah dia, sehingga kamu merasakan bahawa kamu sudah membalasnya.” (HR Abu Dawud, 1672, Disahihkan al-Albani)

Ummah memerlukan generasi yang menguasai ilmu, kerohanian yang kukuh, kepimpinan yang berwibawa, berdakwah dengan istiqamah serta berakhlak mulia, yang akhirnya membawa kepada rahmatan lil alamin kepada semua.

Marilah kita berdoa mudah-mudahan kita akan terus bersemangat memainkan peranan besar dalam membangunkan sistem pendidikan Islam, melahirkan generasi rabbani seterusnya memberi sumbangan besar kepada pembangunan negara dan ummah.

Semoga Allah SWT memberkati dan meredai apa jua usaha para pendidik kita, baik di sekolah mahupun dalam masyarakat.

Selamat Menyambut Hari Murabbi IKRAM MUSLEH 2023.

Profesor Dr Omar Yaakob
Pengerusi Jawatankuasa Pendidikan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kelab motosikal bekerjasama didik masyarakat benci rasuah

Program anjuran kelab motosikal MyIkram Bikers (MIB), TM Bikers dan GraftBusterriders yang disokong IKRAM Putrajaya dan Sinar Harian dengan kerjasama SPRM ini bermula dengan konvoi motosikal berkuasa tinggi dari Pusat Komuniti IKRAM Putrajaya ke Ibu Pejabat SPRM pada Ahad.

Majlis turut diserikan dengan Ikrar Bebas Rasuah (IBR) oleh para peserta ketiga-tiga kelab motosikal itu dengan lafaz ikrar agar tidak sesekali terlibat dengan perbuatan rasuah, yang ditandatangani Datuk Razim.

Presiden GraftBusterriders, Datuk Abdul Samat Kasah berkata, fungsi ahli kelab motosikal sebagai ejen pengembangan dilihat mampu menyebarkan mesej-mesej antirasuah kepada kelompok persekitaran mereka.

“Selepas ini mungkin kita dapat mengatur beberapa aktiviti (di mana) mereka ini dapat jadi ejen pengembangan, boleh menyebarluaskan mesej-mesej antirasuah.”

“Selain itu, mereka menjadi ejen pengembangan untuk unsur-unsur positif dan baik yang dilakukan SPRM serta Rasuah Busters,” ujarnya.

Menurutnya, program ini melibatkan kerjasama tiga kelab motosikal dalam menyatakan usaha dan komitmen dalam memerangi segala aktiviti rasuah.

“Potensi penyebaran itu dilihat dapat menular dengan lebih luas kerana ahli-ahli kelab permotoran berkenaan terdiri daripada pelbagai latar belakang berbeza seperti doktor pakar, jurutera, usahawan dan lain-lain,” kata Abdul Samad.

Dalam pada itu, beliau turut menyatakan sokongan terhadap usaha Sinar Harian yang menggerakkan Rasuah Busters.

“Saya amat berharap Rasuah Busters ini akan mendapat sokongan daripada semua pertubuhan bukan kerajaan (NGO) dan masyarakat, dan menjadi satu titik tolak perubahan nilai moral bangsa kerana pencegahan boleh berjaya apabila ia datang daripada setiap lapisan masyarakat.”

Ketua Sekretariat Rasuah Busters, Nurhayati Nordin menyifatkan program ini boleh meningkatkan kesedaran orang ramai tentang pentingnya memerangi najis rasuah daripada pelbagai peringkat.

“Diharapkan usaha ini tidak terhenti kepada satu program sahaja, sebaliknya akan diteruskan lagi dengan program lain untuk mendidik masyarakat,” tegas beliau.

Manakala, Naib Presiden TM Bikers, Mohd Reham Abdul Rahman pula menjelaskan bahawa TM Bikers menerapkan konsep moral integriti di hati dalam setiap aktiviti yang dilakukan termasuk program ini.

“Pada masa yang sama, kita jauhi sebarang salah laku rasuah yang boleh mencemar nama syarikat, keluarga dan diri sendiri. TM Bikers sentiasa komited untuk menolak sebarang amalan rasuah dalam segala urusan perniagaannya.”

Rangkaian gandingan melalui kempen ‘Rasuah Busters Outreach’ mensasarkan transformasi ahli kelab penunggang motosikal sebagai ejen pengembangan ke arah benci rasuah, yang bertujuan untuk meneguhkan kesedaran umum untuk bersama membina negara yang bebas rasuah serta mengikat kerjasama antara NGO dan agensi kerajaan dalam menyemat minda hidup tanpa rasuah.

Melalui kempen ini juga, ia dapat mendekati masyarakat secara organik menerusi hobi dan aktiviti sukan serta membina sahsiah masyarakat dengan jati diri berintegriti serta bermaruah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PPE dijahit sukarelawan, 300 set diserah esok

Jelasnya, projek ini bermula apabila beliau membaca status rakannya, Dr Asma Afifi mengenai aktiviti menjahit PPE di Hospital Sultanah Aminah (HSA), Johor Bahru, kemudian terus menghubunginya dan mula menjahit esoknya.

“Saya sangat teruja dan terharu dengan bilangan sukarelawan warga emas yang masih sihat dan bertenaga dan sangat bersemangat membantu dengan ikhlas Lillahi Taala,” ujarnya yang juga seorang doktor pakar anaestesiologi.

Antara PPE yang telah siap dijahit

“Masya-Allah, moga Allah beri ganjaran sebaik-baiknya untuk mereka, beramal tanpa mengira usia. Ramai juga sukarelawan daripada kumpulan usahawan dan tukang jahit yang tidak boleh bekerja semasa PKP.”

Tambahnya, apabila beliau nyatakan hasrat projek ini dalam kumpulan Whatsapp sahabat-sahabat dan Facebook sendiri, rupanya ramai juga teruja membantu tetapi mempunyai kekangan untuk ke hospital kerana PKP.

“Dari situ bermulalah cetusan idea untuk kami mulakan pusat baru di lokaliti kami dan menjemput sahabat kami sama-sama menjahit,” sambungnya.

Menurutnya, Pengerusi IKRAM Health Johor, Dr Siti Kamariah Othman, seorang yang amat bersemangat dan bertenaga, telah mengetuai usaha bagi menjayakan Projek PPE IKRAM Johor.

Bagi Dr Murniati, antara perkara paling susah dalam projek ini adalah mencari material yang mempunyai permintaan tinggi dan harga naik mendadak setiap hari. Bahan seperti pola baju, hood dan boot cover, pihaknya terpaksa memohon ihsan pasukan HSA.

Katanya, usaha menjahit PPE ini telah berlangsung dua minggu yang dibantu oleh aktivis Wanita IKRAM yang terdiri daripada ramai warga pesara dan beberapa orang anak muda.

20 gulung lagi kain untuk PPE telah tiba di Pejabat IKRAM Johor beberapa hari lalu

“Sekarang ini projek kami dah selesai menjahit tiga gulung (300 meter per gulung) dan ada 20 gulung lagi (6,000 meter) untuk diusahakan.

“Doakan kami sentiasa istiqamah, ikhlas dan bertenaga untuk menjayakan projek PPE untuk barisan hadapan kita berjuang melawan COVID-19.”

Menurut sumber daripada IKRAM Johor, serahan pertama 300 set PPE akan dilaksanakan esok, 30 April di Hospital Temenggong Seri Maharaja Tun brahim, Kulai.


Pelihara dan hormati keutuhan Persekutuan Malaysia – IKRAM

Pertubuhan   IKRAM Malaysia (IKRAM) menyeru semua pihak sama ada parti  politik,  NGO  atau individu agar sentiasa beriltizam dengan semangat  persekutuan   yang telah dimeterai melalui pengisytiharan Malaysia pada  tahun 1963.   Adalah menjadi tanggungjawab kita semua memelihara dan  mempertahankan   keutuhan setiap inci tanah air ini termasuk Sabah dan  Sarawak.

IKRAM terpanggil untuk mengajak seluruh rakyat Malaysia mempertahankan keutuhan negara yang satu. Sebarang seruan ke arah sebaliknya, sama ada seruan secara emosi atau provokasi, perlulah dihentikan serta-merta.

Mengugut untuk keluar dari Malaysia atau mencabar supaya sesuatu pihak keluar dari Malaysia ketika menghadapi perbezaan pendapat adalah tindakan yang sangat tidak matang.

Keresahan dalam kalangan penduduk yang merasakan ketidakseimbangan agihan hasil mahsul negara perlu diselesaikan segera oleh Kerajaan Persekutuan.

IKRAM prihatin terhadap keperluan Sabah dan Sarawak kepada kemudahan asas seperti bekalan air yang bersih, bekalan letrik, perumahan, pendidikan, perubatan, pengangkutan, lebuh raya dan yang seumpamanya.

IKRAM menegaskan bahawa Sabah dan Sarawak yang kaya dengan hasil bumi dan sumber manusia perlu dibangunkan secara optimum oleh kerajaan pusat supaya pulangannya kembali kepada rakyat kedua-dua negeri. Ini akan memastikan pembangunan bersepadu yang lebih saksama serta mengelak perasaan dianaktirikan oleh rakyat kedua-dua negeri.

IKRAM  mengajak semua pihak supaya saling bermuafakat dan menghormati  antara  satu sama lain ke arah masa depan Malaysia yang lebih baik. IKRAM mengingatkan bahawa Allah S.W.T. mengajar kita semua untuk menyuburkan bumi ini dengan seruan-Nya, “Rahmatan Lil ‘Alamin” iaitu membawa rahmat dan kasih sayang kepada seluruh penduduk bumi.

IKRAM juga menyeru semua pihak agar menghormati Rukun Negara yang menjadi asas perpaduan. Sebarang ancaman atau  seruan ke arah perpecahan perlu dihentikan serta-merta.

Mari kita laksanakan seruan mulia ini.

Ustaz Dr Mohd Parid Sheikh Ahmad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersama Meriahkan Karnival Kita Anak Malaysia 2022

Di Malaysia, perpaduan dalam masyarakat pelbagai kaum telah pun menjadi sebahagian daripada sejarah dan warisan kehidupan rakyatnya. Ia menjadi sumber utama integrasi kaum selama bertahun-tahun dan pastinya memainkan peranan penting dalam menjadikan Malaysia tempat tinggal yang harmoni dan selamat.

Memupuk perpaduan dalam kalangan masyarakat pelbagai kaum, agama dan budaya merupakan cabaran terbesar negara sejak ia merdeka dan akan berterusan pada tahun mendatang. Cabaran ini diyakini merupakan kunci utama kelangsungan hidup masyarakatnya sebagai sebuah negara.

Dengan itu, tugas paling mendesak bagi setiap rakyat Malaysia tanpa mengira perbezaan bangsa, agama dan fahaman politik adalah memastikan keharmonian kaum dan agama kekal utuh.

Kita ketahui bahawa mengekalkan semangat perpaduan, muhibah dan patriotisme bukan hanya ketika merayakan Hari Kemerdekaan pada 31 Ogos dan Hari Malaysia pada 16 September sahaja, namun perayaan-perayaan inilah masa yang terbaik untuk kita perbaharui dan meningkatkan semangat perpaduan, muhibah dan patriotisme terhadap negara yang tercinta.

Pertubuhan IKRAM Malaysia (IKRAM) mengambil pendekatan bahawa semua peringkat masyarakat daripada pelbagai kaum, agama, budaya dan latar belakang boleh bersatu sebagai satu ‘Keluarga Malaysia’ dan teguh bersama dalam membangunkan Malaysia sebagai negara maju, progresif dan sejahtera.

IKRAM melalui Kluster Perpaduan Nasionalnya amat komited dalam usaha memupuk perpaduan dan kerjasama antara pelbagai kaum, agama, budaya dan latar belakang di negara ini. Sebagai satu entiti yang inklusif, IKRAM juga melakukan libat urus dengan semua pihak bagi mencapai matlamatnya menjadikan Malaysia sebagai negara rahmah iaitu sebuah negara berdasarkan prinsip keadilan, kebebasan, inklusif dan bermaruah.

Dengan ini, pihak IKRAM melaksanakan Sambutan Bulan Kebangsaan bermula 1 Ogos hingga 16 September 2022 di peringkat nasional, negeri dan kawasan.

Acara kemuncak dan juga penutup sambutan adalah Karnival Kita Anak Malaysia (KAMI) yang akan diadakan pada 16 September 2022 di UTM Kuala Lumpur.

Program Karnival Kita Anak Malaysia (KAMI) yang merupakan acara kemuncak dan penutup Sambutan Bulan Kebangsaan oleh Pertubuhan IKRAM Malaysia yang bertemakan “Walau Kita Berbeza Tetap Teguh Bersama.”

Karnival ini sesuai untuk semua lapisan masyarakat pelbagai bangsa, agama, budaya dan latar belakang serta semua peringkat umur dengan pelbagai acara dan aktiviti kebudayaan dan seni mempertahankan diri pelbagai bangsa, senaman dan khidmat kesihatan, pelbagai permainan dan pameran yang menarik untuk seisi keluarga.

Nama Acara : KARNIVAL KITA ANAK MALAYSIA (Sambutan Bulan Kebangsaan 2022)

Tarikh : 16 September 2022 (Jumaat)

Masa : 7.30 pagi hingga 5.00 petang

Tempat : UTM Kuala Lumpur, Jalan Sultan Yahya Petra 54100 Kuala Lumpur

Program Sambutan Bulan Kebangsaan 2022 ini disokong dengan kerjasama Kementerian Perpaduan Negara, Jabatan Perpaduan Negara dan Integrasi Nasional Kuala Lumpur, Dewan Bandaraya Cawangan Setiawangsa dan lebih daripada 30 NGO pelbagai bangsa, agama dan budaya, dan institusi IKRAM.

Bersempena dengan Sambutan Bulan Kebangsaan 2022, IKRAM telah melaksanakan lebih daripada 10 program di peringkat pusat dan hampir 100 program di peringkat cawangan negeri dan kawasan di seluruh negara dengan sasaran penyertaan seramai lebih 10,000 orang.

Presiden Pertubuhan IKRAM Malaysia, Tuan Haji Badlishah Sham Baharin berkata, “Pembentukan masyarakat madani yang bebas, adil, dan menegakkan hak asasi manusia, memerlukan kepada perpaduan nasional yang utuh. Begitu juga lima maqasid utama syariah dalam konteks sebuah negara memerlukan kepadanya. Persefahaman dan kerjasama dengan pelbagai badan antara langkah yang membantu mengutuhkan perpaduan antara segmen-segmen masyarakat.”

“Begitu juga usaha-usaha membantu mereka yang memerlukan. Sambutan Bulan Kebangsaan ini merupakan antara inisiatif yang bertujuan memupuk dan menyemarakkan semangat cintakan negara dan mengukuhkan jati diri sebagai warganegara Malaysia. Sambutan ini juga mengajak masyarakat Malaysia menjadi ‘rakyat sebagai satu entiti’ melalui semangat setiakawan untuk fokus kepada perkongsian nilai murni yang sama.”

Pengarah Sambutan Bulan Kebangsaan ini, Dr Sabariah Baharun berkata, “IKRAM berbesar hati dapat bekerjasama dengan pelbagai pihak khususnya Kementerian Perpaduan Negara dalam penganjuran Program Sambutan Bulan Kebangsaan 2022.”

“Kami percaya dengan perlaksanaan pelbagai aktiviti di setiap peringkat sambutan dan penglibatan pelbagai bangsa, agama, budaya dan latar belakang ini dapat meningkatkan kesedaran dan mendidik masyarakat berhubung konsep perpaduan yang perlu diamalkan dalam masyarakat Malaysia yang majmuk dan penuh dengan kepelbagaian.”

Untuk maklumat lanjut, sila layari laman web https:/ikram.org.my/, halaman Facebook  Pertubuhan IKRAM Malaysia atau laman web karnival KAMI https://www.karnivalkami.com/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


I’tikaf Perdana IKRAM Pulau Pinang

Program bermula pada selepas tarawih pada malam 10 Ogos dan peserta beri’tikaf selama dua malam iaitu malam ke-22 dan ke-23 Ramadan. Pada awal pagi 23 Ramadan, qiyamullail jama’i telah dipimpin oleh Imam Muda Gaza, Yousef Abu Eida.

I’tikaf perdana ini diisi dengan pengisian ilmiah oleh Ustaz Syazalie Hirman Ahmad Najib pada pagi Sabtu dan Ahad, Dr Danial Zainal Abidin pada petang Sabtu dan Ustaz Ahmad Fahmi Abu Bakar selepas Subuh Ahad.

Dr Danial dalam slot ‘Al-Quran Menjawab’ antaranya menghuraikan ayat 121 surah al-Baqarah yang menjelaskan ciri-ciri orang yang beriman iaitu mengharamkan apa yang Allah haramkan, menghalalkan apa yang Allah halalkan, membaca al-Quran seperti mana bacaan al-Quran diturunkan, menjaga susunan al-Quran sebagaimana ianya disusun oleh Rasululah Sallallahu ‘Alaihi Wasallam (seperti mana mushaf yang ada pada kita sekarang) dan menafsir mengikut metodologinya.

Semoga i’tikaf 10 malam akhir Ramadan menjadi amalan ahli-ahli IKRAM sebagaimana yang dilakukan Rasulullah Sallallhu ‘Alaihi Wasallam, para sahabat dan salafussoleh seluruhnya, insya-Allah.


Covid-19: KKM Sedia Ketatkan SOP Di Pintu Masuk Negara

KUALA LUMPUR – Kementerian Kesihatan (KKM) sedia mengubah dasar penjagaan kesihatan pengurusan pandemik Covid-19 di sempadan negara sedia ada, termasuk memperketatkan prosedur operasi standard (SOP) pemeriksaan kesihatan di pintu masuk negara.

Menteri Kesihatan, Dr Zaliha Mustafa berkata, ia akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari negara China, bahkan yang tiba dari semua negara di dunia.

Beliau berkata, dengan pelanjutan Malaysia sebagai Kawasan Tempatan Jangkitan sehingga Jun depan, ia memberi ruang kepada KKM untuk mengambil sebarang tindakan segera bila diperlukan, susulan lonjakan semula kes wabak itu di China.

Menurutnya, KKM memandang serius kebimbangan rakyat berhubung kenaikan kes Covid-19 di China serta sekatan yang dibuat beberapa negara lain terhadap pengembara dari negara republik berkenaan, dan perkara itu adalah keutamaan KKM ketika ini.

“KKM akan meningkatkan kaedah pembendungan penularan jangkitan Covid-19 dalam negara serta kesiapsiagaan bagi berdepan dengan sebarang kemungkinan peningkatan kes wabak itu,” katanya dalam kenyataan pada Isnin.

Dr Zaliha berkata, KKM juga sentiasa bersiap siaga meningkatkan kapasiti kesihatan bagi menghadapi sebarang kemungkinan.

Menurutnya, KKM sentiasa mengambil polisi berpandukan dan berasaskan sains serta data yang tepat selain berhubung rapat dan mengadakan perbincangan dari semasa ke semasa bersama Pertubuhan Kesihatan Dunia (WHO), China serta rakan-rakan negara ASEAN.

“WHO telah mengadakan mesyuarat dengan China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan Covid-19 di negara berkenaan.”

“Berdasarkan maklumat yang dilaporkan negara China kepada pihak WHO, varian dan subvarian yang ada di China, juga telah dikesan di Malaysia,” katanya.

Penghujung tahun lepas, China melaporkan berlaku lonjakan kes Covid-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Sementara itu, Dr Zaliha berkata, berdasarkan maklumat sedia ada, vaksin Covid-19 berkesan dengan memberi perlindungan daripada mendapat gejala teruk akibat jangkitan virus itu, dan ia sepatutnya mengurangkan kemasukan ke hospital.

Selain itu katanya, vaksin Bivalent akan dibekalkan kepada Malaysia tidak lama lagi berikutan kelulusan pendaftaran bersyarat yang diberikan Pihak Berkuasa Kawalan Dadah baru-baru ini.

Pengumuman akan dibuat selepas bekalan diterima bersama dengan kriteria kelayakan untuk mendapatkannya.

“KKM menggesa orang ramai yang menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin Bivalent. Vaksin Monovalent sedia ada masih sangat berkesan untuk mengurangkan gejala serius dan kes kematian,” katanya.

Dr Zaliha berharap peratusan pengambilan dos penggalak terus meningkat, terutama golongan berisiko memandangkan ketika ini hanya 49.8 peratus daripada rakyat Malaysia sudah mendapat vaksin dos penggalak pertama dan hanya 1.9 peratus mengambil vaksin dos penggalak kedua.

Beliau turut mengingatkan rakyat agar terus menjaga kesihatan kendiri dan keluarga masing-masing serta sentiasa mematuhi saranan serta nasihat kesihatan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


BBQ Remaja Awesome meriah

Penyertaan disambut meriah oleh 37 orang remaja yang terdiri daripada anak-anak ahli IKRAM Sepang, remaja daripada program Edu4All, Taman Putra Budiman dan Taman Sri Pulai.

“Objektif utama program ini dijalankan adalah untuk mengumpulkan dan mengeratkan silaturahim antara remaja di kawasan tumpu dan juga penggerak IKRAMTeens sendiri,” kata Pengarah Program, Sdr Muhammad Syazwan.

Beliau yang juga Pengerusi IKRAMTeens Sepang memaklumkan bahawa ahli jawatankuasanya sedang merancang pelbagai program yang sesuai dijalankan untuk remaja di kawasan tumpu dan merasakan program ini adalah satu permulaan yang baik.

“Insya-Allah, selepas ini lebih banyak lagi program-program yang bakal kami aturkan buat remaja-remaja sekitar Serdang dan Sepang,” tambahnya.

“Secara keseluruhannya, program ini mengumpulkan 60 orang yang terdiri daripada remaja, aktivis IKRAMTeens, serta ahli-ahli IKRAM Sepang yang turut sama membantu menjayakan program,” jelasnya.

Program yang berjalan dari awal pagi dan tamat sekitar jam 2.00 petang ini dimulakan dengan sesi ‘Ice Breaking’ yang dikendalikan oleh aktivis IKRAMTeens, Cik Hajar Hadis.

“Permainan ice breaking ini dilakukan untuk memecah tembok antara peserta, menjadikan mereka lebih fokus dengan apa yang hendak disampaikan oleh fasilitator dan supaya mereka mengenali antara satu sama lain,” katanya.

Turut diadakan permainan explorace dan antara aktiviti menarik yang dijalankan ialah ‘Romeo dan Juliet’, ‘Silang Kata Jawi’, ‘Klik dan Sebar’, ‘Perang dalam Islam’ dan ‘Ilmu dan Sifatnya’ sebelum menikmati makanan BBQ yang disediakan sendiri oleh urusetia.

“Alhamdulillah, terima kasih diucapkan kepada ahli-ahli IKRAM yang datang membantu menguruskan makanan BBQ sementara kami beraktiviti bersama adik-adik remaja,” ujar urusetia makanan, Wajihah Sakhor.

Kemeriahan program diserikan lagi dengan kehadiran YDP IKRAM Sepang, Sdr Mohd Qhalid Ab Hafidz dan Ketua Wanita IKRAM Sepang, Dr Amalina Abdullah.

“Saya menyeru para peserta hari ini agar membuka ruang seluas-luasnya untuk pembinaan diri dengan sahsiah yang baik,” ujar Qhalid ketika ucapan penutup.

Dalam pada itu, beliau turut memberi motivasi kepada para peserta agar sentiasa bersikap positif dan mengajak semua untuk terus bersama-sama dengan program-program yang bakal dianjurkan oleh JK Remaja kelak.

“Nampaknya anak-anak pada hari ini sangat suka aktiviti di luar seperti memanjat gunung dan perkhemahan.”

Program yang baik ini jelasnya, perlu diteruskan lagi pada masa akan datang agar anak-anak remaja ini dapat disantuni dengan baik dan merasai dakwah yang dibawa oleh IKRAM.

“Kita mahu usaha untuk memasuki masyarakat dan menyebarkan rahmah kepada mereka sampai di semua peringkat,” tegas Qhalid lagi.

Turut bersama dalam program pada ini ialah Sdr Ryan Gan Zhi Jie, seorang aktivis dari Persatuan Kebajikan Sosial dan Pendidikan Progresif Serdang, sebuah NGO yang memberi fokus dalam bidang pendidikan kepada masyarakat.

“Program hari ini adalah program yang sangat bagus. Jika adik-adik ini tidak dibawa untuk menyertai program sebegini, biasanya mereka akan habiskan masa mereka dengan telefon pintar atau berkeliaran dan melepak di sekitar Sri Serdang,” kata Ryan.

Beliau berharap agar program ini sedikit sebanyak dapat memberikan manfaat kepada para remaja daripada Edu4All dan berharap pada masa akan datang lebih banyak kerjasama dapat dijalinkan bersama IKRAM.

Dalam perkembangan berkaitan, seorang aktivis IKRAM dan juga projek Edu4All, Sdr Awang Ilham Awang Keri berkata, kehadiran anak-anak Edu4All dari flat Sri Serdang berprogram bersama remaja IKRAM dapat menerapkan suasana yang baik kepada mereka di samping dapat meluaskan lagi kenalan antara mereka.

“Program yang sangat best kerana saya dapat berkenalan dengan kawan-kawan baru,” ujar peserta, Nurul Atirah Abdul Jumat.

Menurut Wan Nur Ayuni Wan Azhan, 11, walaupun pada mulanya datang ke program hanya sekadar mengikut kawan sahaja, namun dia tidak menyesal kerana program hari ini sangat menarik terutamanya slot explorace.

“Jika ada program IKRAM lagi pada masa akan datang, saya mahu sertai lagi,” sambung Ayuni.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kumpulan usrah Belia IKRAM Shah Alam selamatkan bayi terbuang di surau

Program Qiamullail yang dinamakan dengan “Operasi Sembahyang Malam” (OSEM) mengumpulkan beberapa kumpulan usrah belia berqiamullail kebiasaannya diadakan pada setiap Sabtu minggu kedua setiap bulan.

Namun, ditakdirkan Allah pada bulan ini, OSEM ditukarkan pada hari Rabu malam hingga pagi Khamis lalu di sini atas sebab-sebab tertentu.

Selepas solat Isyak sebelum kejadian, Belia IKRAM Shah Alam dan Jom Usrah! (JUS!) turut menganjurkan JUSTalk yang bertajuk “Hutang oh Hutang! Bila Nak Selesai!?” yang telah disampaikan oleh Prof Dr Mohd Nazari Ismail.

Berikut adalah catatan salah seorang daripada ahli kumpulan usrah belia tersebut:

“Malam 15/10/2014, saya dengan usrahmates ada usrah di Surau Mawaddah Seksyen 7 Shah Alam. Sekitar pukul 2.00 pagi (dah masuk 16/10/2014), kami pun prepare untuk tidur sebab sebelum Subuh nanti ada Qiamulail.

Waktu saya bentangkan bedding, saya terdengar suara tangisan bayi. Suara tu dekat sangat bunyinya. Terus terlintas di kepala, buang bayi?! Saya beritahu seorang usrahmate. Apabila kami periksa arah bunyi, SAH! Bayi ditinggalkan di pintu masuk surau bahagian depan.

Terus kami kejutkan kawan-kawan yg sudah melelapkan mata. Kami kembali ke tempat bayi yang dibalut dengan kain ‘gaun dalam wanita’ itu. Semuanya beristighfar, mengucap takbir. Salah seorang mengazankan bayi lelaki itu.

Tali pusat dan darah bersalin masih bersisa di tubuh bayi itu. Alhamdulillah bayi itu sihat, tiada luka. Alhamdulillah juga, salah seorang usrahmate saya adalah doktor di Hospital Klang. Segera dia mendapatkan medical kit di keretanya, sementara yang lain menelefon pihak polis, ambulans dan pihak surau.

Bayi itu kami alihkan dari balutan gaun dalam, kepada tuala kecil dan blanket milik usrahmates saya. Alhamdulillah, polis tiba dan mengambil keterangan ringkas. Beberapa foto diambil untuk dijadikan bahan bukti.

Selang beberapa ketika, pihak ambulans datang. Sementara ustaz bagi pihak surau berkata, “Kita namakan dia Abdullah Mawaddah.” Kemudian usrahmate saya sambung, “Abdullah Mawaddah Jalan Platinum.”

Apa-apa pun, ini first time saya berdepan dengan situasi sebegini. Daripada mengantuk nak tidur, jadi fresh. Malah, saya dan dua orang usrahmates pergi ke IPD Shah Alam untuk keterangan lanjut dan terperinci. Pukul 5.00 am barulah selesai segalanya.

Terima kasih kepada usrahmates saya yang pantas bertindak. Terima kasih pihak polis, pihak ambulans dan pihak surau yang menjalankan tugas dengan cekap. Paling utama terima kasih ALLAH (alhamdulillah) kerana mengizinkan Abdullah Mawaddah sempat diselamatkan.

Kawan-kawan, jauhilah zina. Saya merayu, jauhilah zina.”

Kini, bayi tersebut ditempatkan di Hospital Tengku Ampuan Rahimah Klang di bawah jagaan Jabatan Kebajikan Masyarakat (JKM) dan berada dalam keadaan yang stabil dan sihat. Alhamdulillah.


Pesta Tanglung eratkan perpaduan, merakyatkan masjid

Sambutan ini bertujuan mengeratkan perpaduan kaum dalam kalangan masyarakat setempat serta merakyatkan masjid sebagai pusat komuniti pelbagai kaum.

“Wahai umat manusia! Sesungguhnya Kami telah menciptakan kamu daripada lelaki dan perempuan, dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).” (al-Hujuraat: 13)

Khairul Anuar Kamaruddin, Timbalan Yang Dipertua IKRAM Batu ketika menyampaikan ucapan pembukaan mengupas mengenai tujuan manusia diciptakan berbeza adalah untuk berkenalan sebagaimana yang dijelaskan dalam ayat tersebut.

Memetik ayat tersebut, beliau turut menekankan bahawa semulia-mulia manusia di sisi Allah ialah orang yang lebih takwanya, bukan keturunan atau bangsanya.

Ucapan pembukaan, demo mi tarik dan melepaskan tanglung

Khairul Anuar turut berkongsi mengenai Islam sebagai agama wacana sebagaimana yang dijelaskan dalam surah an-Nahl ayat 125.

“Serulah ke jalan Tuhanmu (wahai Muhammad) dengan hikmat kebijaksanaan dan nasihat pengajaran yang baik, dan berbahaslah dengan mereka (yang engkau serukan itu) dengan cara yang lebih baik; sesungguhnya Tuhanmu Dia lah jua yang lebih mengetahui akan orang yang sesat dari jalanNya, dan Dia lah jua yang lebih mengetahui akan orang-orang yang mendapat hidayah petunjuk,” jelasnya.

Masyarakat setempat termasuk kaum Cina, ahli kariah dan ahli-ahli IKRAM telah mengikuti acara sambutan antaranya demonstrasi membuat mi tarik, menyalakan tanglung mini dan melepaskan tanglung terbang.

Majlis sambutan turut diserikan dengan pameran mengenai Islam oleh Hidayah Centre Foundation dan kehadiran Pengerusi MACMA Kuala Lumpur, Dr. Ann Wan Seng.

“Semoga lebih banyak lagi program-program silang budaya seperti ini yang akan dianjurkan pada masa hadapan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SPM 2022: 10,109 Calon Peroleh Keputusan Semua A

PUTRAJAYA – Seramai 10,109 calon Sijil Pelajaran Malaysia (SPM) 2022 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan, Datuk Pkharuddin Ghazali hari ini, di sini.

Ketika mengumumkan keputusan peperiksaan SPM 2022, beliau berkata, pencapaian calon SPM pada 2022 adalah lebih baik apabila merekodkan Gred Purata Nasional (GPN) sebanyak 4.74 berbanding 4.86 pada tahun sebelumnya.

Nilai GPN yang lebih kecil menunjukkan pencapaian calon yang lebih baik.

Seramai 373,974 calon menduduki SPM 2022.

“Seramai 75,322 calon SPM 2022 pula merekodkan pencapaian kepujian iaitu sekurang-kurangnya gred C untuk semua mata pelajaran,” katanya.

Pkharuddin berkata, seramai 342,742 atau 91.6 peratus calon SPM 2022 layak menerima sijil berbanding 88.1 peratus atau 336,630 calon pada tahun lepas.

“Ini merupakan pencapaian terbaik sejak syarat pensijilan 2013 diperkenalkan dan buat julung kalinya melebihi 90 peratus,” jelasnya.

Syarat pensijilan SPM yang ditetapkan mulai 2013 adalah calon mesti memperoleh sekurang-kurangnya lulus dalam mata pelajaran Bahasa Melayu dan Sejarah.

Pkharuddin berkata, jurang pencapaian calon SPM 2022 antara bandar dan luar bandar semakin mengecil iaitu sebanyak 0.03 mata kepada 0.43 pada SPM 2022 berbanding 0.46 pada SPM 2021.

GPN bagi kategori sekolah-sekolah pula yang jelas menunjukkan peningkatan adalah sekolah menengah agama rakyat iaitu daripada 6.10 pada 2021 kepada 5.71 pada 2022, katanya.

“Ini adalah kali pertama sekolah menengah agama rakyat mendapat gred purata nasional di bawah daripada angka 6.0,” katanya sambil menambah, pencapaian GPN sekolah menengah agama negeri pula pada 2022 adalah 4.60 berbanding 4.80 tahun sebelumnya.

Ditanya faktor peningkatan dalam SPM 2022, Pkharuddin berkata, pelajar SPM 2022 lebih bersedia dengan Kurikulum Standard Sekolah Menengah (KSSM) yang diperkenalkan Kementerian Pendidikan (KPM).

“Ini adalah tahun kedua format baharu KSSM, jadi mungkin guru dan pelajar sudah ada rujukan tahun sebelumnya dan mereka lebih bersedia.”

“Peningkatan prestasi SPM 2022 juga boleh dikaitkan dengan prestasi mata pelajarah sejarah yang mencatatkan prestasi tinggi dalam mata pelajaran teras,” katanya.

Mulai peperiksaan SPM 2021, kesemua mata pelajaran yang diuji adalah berdasarkan KSSM yang diperkenalkan pada 2017.

Melalui format baharu itu, KPM turut melaporkan kemahiran lisan murid melalui Ujian Bertutur dan Ujian Mendengar bagi mata pelajaran Bahasa Melayu dan Bahasa Inggeris.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemelut Politik Negeri Terengganu: Usah Jadikan Rakyat Mangsa Kepentingan Politik Peribadi

Pertubuhan IKRAM Malaysia Cawangan Terengganu (IKRAM Terengganu) memandang serius akan kemelut politik yang melanda Negeri Terengganu Darul Iman sejak beberapa hari yang lalu kerana ianya membabitkan kepentingan rakyat khususnya para pengundi yang telah membuat keputusan melalui PRU-13 setahun yang lalu.

IKRAM Terengganu mendesak agar para pemimpin parti politik di negeri ini sentiasa bertanggungjawab dalam melaksanakan amanah mereka serta mengenepikan sebarang kepentingan peribadi demi menjaga kepentingan rakyat dan agama.

Tindakan keluar parti oleh beberapa orang pemimpin di peringkat tertinggi negeri mencerminkan ketidakmatangan mereka dalam menghadapi situasi yang kritikal dan mencabar. Mereka seharusnya bertindak lebih matang dan bijaksana kerana segala tindak tanduk mereka sedang diperhatikan oleh rakyat jelata yang rata-ratanya berpelajaran dan sensitif dengan perkembangan semasa.

Sehubungan dengan itu, IKRAM Terengganu menyarankan agar semua pihak yang berkenaan dapat mengambil tindakan segera bagi menyelesaikan masalah dalaman parti politik yang memerintah kerana ianya menggugat kestabilan negeri ini. Sebarang perbezaan pendapat dan pertelingkahan sesama sendiri perlu diselesaikan mengikut saluran yang betul dan tidak menjadikan rakyat sebagai mangsa kerakusan para politikus berpandangan sempit dan kekampungan.

IKRAM Terengganu juga menyanjung tinggi akan tindakan pelbagai pihak termasuk parti pembangkang yang tidak “menangguk di air keruh” dan mengambil kesempatan daripada kemelut politik yang melanda parti pemerintah ini. Tindakan seperti ini dapat mengelakkan berlakunya pelbagai masalah sampingan yang boleh mengeruhkan lagi keadaan dan suasana.

Akhir sekali, IKRAM Terengganu berharap agar YAB Menteri Besar yang baru diberikan sepenuh kepercayaan untuk mentadbir Negeri Terengganu Darul Iman ini berlandaskan prinsip keadilan dan kesamarataan tanpa mengira perbezaan kefahaman politik, agama mahupun keturunan. Namun, impian rakyat untuk melihat tertegaknya sebuah negeri yang aman, makmur dan mendapat keampunan Allah (baldatun toyyibah wa rabbun ghafuur) hanya akan dapat dicapai sekiranya Islam dijadikan landasan dalam segala bentuk tindakan, khususnya di kalangan pihak pemerintah.

YANG DIPERTUAPERTUBUHAN IKRAM MALAYSIACAWANGAN NEGERI TERENGGANU DARUL IMAN


Naikkan Kadar RMT: Segera Atasi Pelajar Kurang Nutrisi

Sedarkah kita, anak-anak menghabiskan purata enam hingga tujuh jam, atau 50 peratus waktu mereka di sekolah setiap hari? Maka, seharusnya sekolah dijadikan sebagai lapangan yang ideal untuk menerapkan tabiat pemakanan yang sihat.

Sebagaimana frasa yang sinonim dikaitkan iaitu, “Badan yang sihat dapat membina minda yang sihat.” Melalui kata-kata ini, dapat dihuraikan bahawa makanan yang sihat akan mendorong kepada hasil yang baik dalam pencapaian pendidikan, kerana ia membantu badan melaksanakan fungsinya secara bersepadu dan menyeluruh.

Di kebanyakan negara, makanan di sekolah adalah sebahagian besar daripada diet terpenting harian kanak-kanak. Oleh itu, Pertubuhan Makanan dan Pertanian (FAO) dan Program Makanan Sedunia telah melancarkan projek untuk menambah baik pemakanan murid sekolah dengan sokongan Kementerian Makanan dan Pertanian di beberapa buah negara.

Agensi Pertubuhan Bangsa-Bangsa Bersatu (PBB) juga menyokong rancangan untuk memastikan setiap kanak-kanak yang memerlukan mendapat makanan sihat secara tetap di sekolah menjelang 2030.

Dalam pengisytiharan tersebut, lima agensi PBB komited untuk menyokong School Meals Alliance, yang mana lebih daripada 60 negara yang diketuai oleh Perancis dan Finland, yang berwawasan untuk memberi peluang kepada setiap kanak-kanak yang memerlukan mendapat hidangan berkhasiat di sekolah menjelang 2030.

Tahukah kita, di seluruh dunia, lebih 150 juta kanak-kanak tidak mendapat makanan, kesihatan dan keperluan asas?

Lima agensi PBB iaitu FAO, Program Makanan Sedunia, Tabung Kanak-Kanak Pertubuhan Bangsa-Bangsa Bersatu (UNICEF), Pertubuhan Kesihatan Sedunia (UNESCO) telah mengumumkan sokongan padu mereka untuk gabungan antarabangsa yang bertujuan meningkatkan pemakanan, kesihatan dan pendidikan dengan selayaknya untuk anak-anak di sekolah.

Hakikatnya, program pemakanan sekolah adalah intervensi yang berkesan untuk menyokong pertumbuhan dan perkembangan kanak-kanak sekolah dan program sebegini boleh membantu memerangi kelaparan dan kekurangan zat makanan untuk anak-anak sekolah.

Tidak dinafikan bahawa pemakanan sihat adalah satu kemestian bagi setiap manusia khususnya kanak-kanak kerana pemakanan yang baik merupakan antara punca penting untuk meningkatkan tahap pencapaian akademik anak-anak tersebut.

Daripada sudut pandangan ini, beberapa negara telah berminat untuk memperkenalkan sistem pemakanan yang berbeza kepada sekolah, dan sistem ini mesti tertakluk kepada banyak kajian dan piawaian yang mesti diikuti semasa pelaksanaan sistem ini.

Makanan yang berkhasiat di sekolah adalah penting untuk kesihatan pelajar, apalagi untuk pelajar berpendapatan rendah, dan memastikan para pelajar mendapat nutrisi yang diperlukan sepanjang hari untuk semangat belajar.

Berdasarkan penyelidikan, situasi ini menunjukkan bahawa di sesetengah negara menerima makanan di sekolah secara percuma atau dengan harga yang lebih rendah mengurangkan ketidakamanan makanan, obesiti dan kesihatan yang tidak baik.

Makanan yang disediakan hendaklah memenuhi piawaian pemakanan berkhasiat. Setiap hari, ramai pelajar di seluruh dunia hadir ke sekolah dengan perut kosong, menjadikannya sukar untuk memberi tumpuan kepada pelajaran.

Tentunya bagi mereka, makan di sekolah setiap hari amat bermakna bukan sahaja pemakanan dan kesihatan yang lebih baik, tetapi juga peningkatan akses serta bagi pencapaian pendidikan yang baik.

Terdapat berjuta-juta kanak-kanak dari semua peringkat menerima makanan di sekolah mereka. Berdasarkan kajian, makanan sekolah di dua belas atau lebih negara menyediakan makanan bertenaga tinggi dengan nilai pemakanan yang tinggi, sama ada secara percuma atau pada kadar yang menjimatkan.

Faedah makanan sekolah berbeza-beza di setiap negara, sebagai contoh di negara maju, hidangan pelajar adalah daripada sumber makanan berkhasiat. Tentunya melalui makanan ini, ia membantu kanak-kanak menjadi orang dewasa yang tumbuh sihat dan produktif, membantu memecahkan kitaran kelaparan mereka.

Apa yang pasti, hidangan makanan mereka harus mengandungi gabungan seimbang tahap protein, lemak dan kalori yang sesuai untuk kanak-kanak.

Manakala di negara yang berpendapatan tinggi, makanan percuma biasanya hanya tersedia untuk kanak-kanak yang memenuhi kriteria berasaskan pendapatan keluarga.

Antaranya, hidangan sekolah juga harus mengandungi buah-buahan dan sayur-sayuran serta karbohidrat untuk memastikan anak mendapat makanan yang seimbang dan memberinya tenaga.

Ia juga mendorong kanak-kanak ke sekolah dan menyokong pembelajaran kanak-kanak serta kesihatan juga kesejahteraan jangka panjang mereka.

Ia boleh menyumbang kepada pencapaian sekurang-kurangnya tujuh daripada 17 Matlamat Pembangunan Mampan (Sustainable Development Goals, SDGs) yang dikemukakan oleh PBB dalam Perhimpunan Agungnya pada September 2015 di New York, Amerika Syarikat untuk dicapai pada 2030 sebagai agenda demi pembangunan dan kemaslahatan manusia dan Bumi.

Antaranya ialah kelaparan sifar, kesihatan dan kesejahteraan yang baik, pendidikan yang berkualiti, mengurangkan ketidaksamaan, bandar dan masyarakat mampan, keamanan, keadilan dan institusi kukuh, serta kerjasama demi matlamat.

Masihkah kita ingat, sepatutnya pada tahun 2020, sarapan percuma akan disediakan buat semua anak-anak di sekolah rendah seluruh negara? Sebagaimana kata mantan Menteri Pendidikan Malaysia Dr Maszlee Malik pada 2018 lalu:

“Anak-anak kita memerlukan jadual pemakanan yang tepat dan amalan pemakanan seimbang bagi memastikan mereka terus kekal sihat dan cergas, di samping dapat membantu mereka memberi tumpuan sebaik mungkin dalam pelajaran setiap hari.”

Beliau berkata, betapa perlunya mengambil berat aspek pemakanan murid dan sentiasa menggerakkan pelbagai inisiatif penting untuk memastikan anak-anak kita, perutnya sentiasa terisi dengan makanan berkhasiat.

Sepatutnya pada 2020, Kementerian Pendidikan Malaysia melancarkan program sarapan percuma untuk anak-anak di sekolah rendah di seluruh negara. Melalui program ini nanti, anak-anak akan disediakan sarapan yang enak berpandukan menu yang sihat dan ia adalah percuma.

Program Sarapan Percuma (PSP) yang dirancang itu dijangka dapat memanfaatkan kira-kira 2.7 juta murid sekolah rendah seluruh negara dan mengguna pakai dua mekanisme bagi menjayakannya.

“Mekanisme pertama ialah pengoperasian PSP selama 30 minit menggunakan kombinasi menu utama dalam bentuk makanan bermasak dan menu buah-buahan.”

Manakala, mekanisme kedua pula ialah pengoperasian PSP selama 10 minit menggunakan kombinasi menu minuman produk tenusu seperti minuman berkhasiat dan menu makanan ringkas berkonsepkan sedia dimakan seperti roti, biskut, snek bijirin, kuih dan telur rebus.

Maszlee berkata, senarai menu PSP dibangunkan bersama-sama dengan kepakaran pihak Kementerian Kesihatan dan Institusi Pengajian Tinggi Awam (IPTA) (pada waktu itu) bagi memenuhi khasiat yang diperlukan oleh murid.

Ibu Bapa Di Malaysia Jimat RM2.3 bilion

Sekali lagi pada 2021, Ahli Parlimen Simpang Renggam, Dr. Maszlee Malik mencadangkan kerajaan untuk menubuhkan semula Program Sarapan Percuma (PSP) dalam Rancangan Malaysia ke-12 (RMK-12).

“Langkah tersebut bukan sahaja memberi manfaat kepada pelajar, malah kepada peniaga yang terjejas sepanjang krisis pandemik Covid-19. Sebagaimana menurut kajian pada tahun 2019, PSP dijangka memberi manfaat kepada hampir 2.7 juta murid untuk tempoh 200 hari setahun.”

“PSP juga perlu dilaksanakan semula ekoran wabak Covid-19 yang melanda menjadikan ekonomi rakyat semakin parah. Laporan Jabatan Statistik Negara (DOSM) juga mengatakan, bilangan T20 telah merosot lebih 12 peratus manakala 20 peratus daripada golongan M40 kini beralih kepada B40,” katanya ketika perbahasan RMK-12 di Dewan Rakyat.

“Impak pandemik Covid-19 secara tidak langsung menjejaskan tumbesaran anak-anak dan pendidikan mereka. Manakala proses membesar kanak-kanak melalui makanan bergizi juga termasuk dalam proses bersepadu Pendidikan,” kata Dr Maszlee.

Namun, kerana bertukarnya kepimpinan negara pada 23 Februari 2020, rancangan yang sangat menarik dan rasional yang dibawa oleh Ahli Parlimen Simpang Renggam untuk pertumbuhan kesihatan murid-murid di sekolah, tidak diteruskan dan dipandang sepi kerajaan seterusnya.

Terdahulu, Program Sarapan Percuma (PSP) yang dirancang oleh mantan Menteri Pendidikan itu hakikatnya mampu meringankan perbelanjaan keluarga dengan memberi penjimatan kira-kira RM2.3 bilion kepada ibu bapa di Malaysia untuk menyediakan wang saku kepada anak mereka.

“Inisiatif itu baik kerana ia merupakan pelaburan besar untuk generasi akan datang yang akan mewarisi negara dalam tempoh 20 tahun,” kata Profesor ekonomi di Universiti Tun Abdul Razak, Prof Dr Barjoyai Bardai.

Beliau berkata, inisiatif untuk semua murid itu bukan hanya kepada keluarga berpendapatan sederhana, malah murid daripada keluarga berada.

“Kita ambil contoh, ibu bapa membelanjakan RM856 setahun untuk memberi wang saku sebanyak RM4 sehari kepada seorang anak.”

Namun, ada yang mempersoalkan mengapa anak orang kaya juga dapat makan percuma?

“Bagi saya yang penting semua murid mendapat keperluan makanan seimbang dan baik supaya dapat beri tumpuan di dalam kelas.”

Justeru, adalah sangat penting bagi pengusaha kantin di sekolah untuk menyediakan makanan sihat yang membantu kanak-kanak membuat pilihan yang baik dan mengikuti langkah-langkah sihat dalam pilihan mereka, yang membawa kepada pembentukan tabiat pemakanan pada awal usia serta menjadi gaya hidup yang sihat untuk mereka.

Pihak kerajaan keluarga Malaysia sewajarnya memandang serius berkaitan pemakanan murid-murid di sekolah, sebagaimana sejak kebelakangan ini, timbul isu makanan yang kurang berkhasiat melalui Rancangan Makanan Tambahan (RMT) berikutan harga kos keperluan makanan meningkat.

Tentunya penambahbaikan kualiti makanan di sekolah adalah satu kemestian untuk menyumbang kepada memenuhi keperluan pemakanan murid. Persatuan Ibu Bapa dan Guru (PIBG) serta pihak pengurusan sekolah perlulah mengambil bahagian bagi memastikan penyediaan makanan kepada murid menepati kualiti diperlukan.

Inisiatif piawaian dan garis panduan pemakanan makanan di sekolah perlu dikuatkuasakan  bagi melindungi hak terhadap makanan murid-murid di sekolah. Ia juga dijangka mampu menghasilkan metodologi baharu untuk membantu pihak kerajaan dan institusi membangunkan serta melaksanakan piawaian pemakanan untuk makanan yang sihat dan berkualiti tinggi untuk anak-anak di sekolah.

Selain itu, pihak kerajaan seharusnya melaksanakan perancangan yang dibawakan oleh mantan Menteri Pendidikan pada waktu era Pakatan Harapan berkuasa, iaitu Program Sarapan Pagi (PSP) bagi merealisasikan Matlamat Pembangunan Mampan sebagaimana yang disarankan oleh PBB.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Saran Kerajaan dan Polis Bersikap Adil

IKRAM mendokong prinsip-prinsip keadilan, kebebasan dan demokrasi yang selari dengan tuntutan Islam.  Prinsip-prinsip ini turut terkandung dalam perlembagaan negara.

IKRAM berpendapat penyiasatan dan pendakwaan secara terpilih khususnya yang berkait dengan Akta Perhimpunan Aman 2012, Akta Hasutan 1948 dan Akta Mesin Cetak dan Penerbitan 1984, menjejaskan demokrasi dan merosakkan lagi imej kerajaan.

IKRAM menggesa semua pihak untuk menghormati semua hak-hak yang termaktub di dalam Bahagian II – Kebebasan Asasi, termasuk kebebasan bersuara dan berhimpun.  Undang-undang wajar disemak agar memudahkan rakyat memperoleh kebebasan asasinya.  Menggunakan undang-undang untuk menghalang dan menyusahkan rakyat merugikan semua pihak.

Sehingga undang-undang dipinda, IKRAM menyarankan pihak Kerajaan khususnya Kementerian Dalam Negeri dan polis bersikap adil dan profesional serta menggunakan budi bicara bagi menjamin rakyat mendapat haknya dan negara terus aman.

Ustaz Dr. Mohd Parid bin Sheikh Hj. AhmadPresidenPertubuhan IKRAM Malaysia (IKRAM)


More Pressing To Improve Income Of The B40 And M40 Groups

The government had announced recently that there will be a new ceiling price for chicken, though the price has yet to be set.

This is a U-turn to an earlier announcement that the government would remove the ceiling price for chicken, having being criticised as the public is faced by rising cost of living while income levels remain stagnant.

On the other hand, no new announcement has been made yet regarding the ceiling price of eggs and removal of subsidies for cooking oil.

Within days, in a turn of events, the Finance Ministry announced that the projected consumption subsidy expenditure of RM77.3 billion so far for 2022 is the highest subsidy in history ever borne by any government. A whopping RM37.3 billion would cover subsidies on petrol, diesel and liquefied petroleum gas.

This, and a series of recent announcements show government’s inconsistency in implementing policies – sending mixed signals to the public, businesses as well as investors.

Starting with the idea to reintroduce GST, followed by  a decision to remove ceiling price for chicken, the government has made about-turns in both.

If government is just testing waters to gauge public sentiment, remember – general election is looming, it has successfully done so.

The government is facing a conundrum of removing fiscal burden of subsidies whilst at the same time maintaining a decent cost of living for the people.

Nonetheless, it would be useful to see the basis behind the earlier decision to remove ceiling price control and subsidies on food items vis-a-vis maintaining the colossal size of fuel subsidy.

Fuel subsidy is a blanket subsidy that benefit all users regardless of their income levels. Ceiling price control and subsidies on food items benefit all too.

However, removal of financial support on food items is expected to disproportionately affect the lower income groups more than their higher income peers.

In 2019, household earning less than RM2,000 per month spent 28.9% of their expenditure on food costs against 11.3% for the higher income group earning RM15,000 or more per month.

The same pattern is observed throughout the whole income range. Lower income groups spend higher share of expenditure on food, and vice versa.

Therefore, a strong justification is required to favour for continuation of blanket fuel subsidy in contrast to removal of financial support for food items.

In normal situation, subsidy rationalisation and removal of ceiling price would be steps in the right direction, as these measures are expected to minimise distortion in the market.

After all, these measures are only short term fixes, they are unsustainable for the economy in the long run.

It had been announced that targeted financial aid will be given out to the needy to cushion the impact of rising living cost. However, concerns remain as the public are still recovering from the aftermath of the Covid-19 pandemic.

It is not only the B40, but the M40 would be affected too. And this is the group that is often forgotten by politicians and policymakers in Putrajaya.

A more pressing need is for the government to improve income of the B40 and M40 groups and thus, reduce income inequalities in the country.

Job opportunities for medium-skilled and high-skilled workers should be created by promoting investment in the right value-add industries with correspondingly higher productivity and innovation levels.

To support this effort, upskilling and reskilling of workers should be a matter of priority. However, these efforts can only bear fruit when the government has the ability to promote a conducive ecosystem that promotes innovation.

Hence, going up the value chain of technology and promoting innovation as well as creativity should be one of the keystones of the nation’s economy moving forward.

Mohammad Abdul Hamid, Central Executive Committee Member, IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Serangan Atas Badan Kehakiman Satu Malapetaka Negara

Pertubuhan IKRAM Malaysia (IKRAM) memandang serius serangan atas badan kehakiman dalam kes perbicaraan terhadap bekas Perdana Menteri Malaysia, Dato’ Sri Najib Tun Razak.

Amat dikesali juga, serangan ini datang daripada pihak yang berkepentingan termasuk ahli politik yang sepatutnya menjaga kedaulatan negara ini dan tidak mencampuri apalagi menceroboh sistem perundangan negara.

Kemuncak kepada serangan ini melibatkan ugutan bunuh atas Ketua Hakim Negara. Ini merupakan satu titik hitam dalam sejarah negara yang tidak pernah berlaku sebelum ini.

IKRAM khuatir tindakan sesetengah pihak mempolitikkan kes perbicaraan dan rayuan kes SRC ini akan menyebabkan imej negara kita tercalar khususnya di peringkat antarabangsa.

Oleh itu, IKRAM menyeru pihak berkuasa untuk menjalankan siasatan segera bukan sahaja terhadap pihak yang mengugut bunuh Ketua Hakim Negara, tetapi juga terhadap mereka yang sengaja mempertikaikan keputusan mahkamah dan sistem perundangan negara.

IKRAM juga ingin merakamkan setinggi-tinggi penghargaan kepada para hakim yang telah dan sedang menjalankan tugas mereka ‘without fear or favour’ bagi memastikan badan kehakiman kekal sebagai benteng utuh negara memelihara keadilan kepada seluruh rakyat di Malaysia.

Semoga sistem kehakiman kita tidak sekali-kali dicabul oleh mereka yang mempunyai kepentingan peribadi mahupun ejen perosak negara.

Hj Badlishah Sham Baharin
Presiden
Pertubuhan IKRAM Malaysia


Kempen respons positif galak emosi sihat

Jika diimbas semula titik kemarahan masyarakat bermula dengan keculasan mematuhi prosedur oleh segelintir golongan atasan atau golongan ‘kayangan’ ketika negara masih lagi dalam tempoh Perintah Kawalan Pergerakan (PKP).

Ia seakan-akan ‘berjangkit’ dari satu individu ke satu individu yang lain melibatkan nama-nama besar seperti selebriti tanah air dan juga golongan pemimpin negara sendiri.

Di kala ini, emosi masyarakat bukanlah sesuatu yang boleh diperlekehkan sementelahan mereka inilah yang bertindak sebagai ‘kamera litar tertutup’ terhadap segala isu yang berlaku dalam negara, merakam segala tindak-tanduk masyarakat terutamanya figura awam dan tidak kurang juga yang menjadi ‘hakim’ dalam kalangan mereka.

Kita berhak melampiaskan rasa marah dan kecewa dengan apa yang berlaku. Namun, apa yang menjadi perhatian penulis adalah sikap atau penerimaan masyarakat terhadap isu ini yang dimuntahkan melalui kata-kata kesat melampau, cacian, makian malah turut menyumpah seranah mereka yang terlibat sehingga menimbulkan suasana tidak sihat.

Apa yang dibimbangkan bukan sahaja kesan kepada emosi pelaku, tetapi juga kepada emosi mereka yang menjadi pahlawan papan kekunci ini.

Sering kita mendengar alasan klise akaun media sosial adalah hak masing-masing, namun jangan kita lupa kesan psikologi akibat kecaman di media sosial ini boleh berakhir dengan pengalaman kesihatan mental yang negatif.

Individu terlibat terpaksa menyahaktifkan akaun media sosial mereka dan mengalami kemurungan. Adakah ini petanda kejayaan buat pengguna media sosial? Sudah tentu tidak. Malah, kita sebenarnya menarik lebih ramai pengguna menggali ‘lubuk dosa kering’ di media sosial.

Adakah kita sudah bersedia melihat generasi akan datang menilai pencapaian hebat di media sosial itu berdasarkan kepuasan menyakiti emosi orang lain?

Sejujurnya, sukar untuk kita bersangka baik apabila berhadapan dengan isu-isu sensitif di media sosial pada hari ini, namun inisiatif sendiri mampu menghalang diri daripada terjebak dalam gejala ini.

Bukan bermaksud menafikan kebebasan bersuara tapi lihat semula manfaat yang diperolehi selepas hak bersuara itu dilontarkan. Rata-rata masyarakat hanya ingin memuaskan hati sendiri berbanding mengharapkan perubahan lebih baik dari isu yang timbul.

Rantaian respons balas tanda sokongan pula menjadi ‘tulang belakang’ supaya tingkah laku tersebut diteruskan lagi. Perbalahan berpanjangan semata-mata untuk menentukan pandangan siapa lebih baik.

Perunding Psikologi dari Hospital Gleneagles Kuala Lumpur, Dr Nor Hamidah Mohd Salleh berpandangan, kepelbagaian latar belakang dan personaliti pengguna media sosial menjadi faktor kepada situasi ini.

Boleh jadi individu yang terjebak mempunyai ketidakseimbangan dalam kehidupan mereka, sering terdedah dengan persekitaran yang negatif dan cenderung melihat sesuatu perkara itu dari sudut negatif.

Pendidikan dari keluarga itu sendiri perlu ditambah baik kerana setiap anak melalui proses imitasi daripada kedua ibu bapa mereka sejak kecil lagi. Sekiranya ibu bapa seorang yang mudah melenting, berkata kesat, menghukum tanpa usul periksa, ia sekali gus mendorong anak-anak mengikuti tingkah laku yang sama.

Kempen Jom Respons Positif wajar dilaksanakan dengan sokongan kumpulan media sosial bagi mendidik masyarakat supaya cakna dalam setiap isi kandungan isu yang dilaporkan, bukannya tertumpu kepada tajuk utama sahaja.

Banyak keculasan etika kewartawanan yang bertujuan untuk mendapatkan perhatian pembaca semata-mata sehingga menimbulkan emosi negatif masyarakat yang meluap-luap.

Tajuk yang hangat sering kali membuatkan masyarakat tersilap tafsir isi kandungan sebenar berita yang ingin disampaikan. Penyebaran respons positif seperti doa, harapan, saranan, nasihat dan teguran berhikmah secara tidak langsung memberi aura positif kepada pengguna lain dan menyangkal persepsi buruk dalam cepu fikiran.

Marilah kita ikuti saranan agama Islam agar menjaga lidah selari dengan hadis Nabi SAW yang diriwayatkan oleh Bukhari dan Muslim yang menyebut, “Siapa saja yang beriman kepada Allah dan hari akhirat, hendaklah ia berkata baik atau diam.”

Bersama kita mengawal emosi supaya jauh daripada bulatan toksik ciptaan sendiri. Ingatlah, lisan dan tulisan kita mempamerkan bagaimana hati kita. Tepuk dada tanyalah iman.

Noor Syaibah ShabuddinPegawai TadbirPusat Kaunseling Universiti Pendidikan Sultan Idris (UPSI)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aidilfitri: Cara Berbeza Umat Islam Sambut Hari Raya

Hari Raya Aidilfitri disambut oleh umat Islam sebagai tanda meraikan kemenangan setelah sebulan berjaya mentarbiah diri dalam madrasah Ramadan.

Ia adalah kejayaan yang terhasil melalui akhlak yang terbina dan kemampuan untuk konsisten beramal sebagaimana tekunnya beramal pada bulan Ramadan yang lalu.

Maka, kegembiraan kemenangan ini sering terzahir melalui sambutan yang dipenuhi keceriaan gelak tawa, menghiasi rumah, pemakaian baju terbaik, ziarah-menziarahi dan ucapan doa kepada keluarga serta sahabat handai.

Takbir akan bergema di seluruh surau dan masjid setiap kali selesai solat pada 1 Syawal sebagai tanda kemenangan dan membesarkan keagungan Tuhan.

Sambutan Aidilfitri merupakan antara perayaan besar bagi umat Islam selain Aidiladha di seluruh dunia. Cara sambutan Aidilfitri bergantung pada budaya dan adat resam masyarakat setempat. Berikut adalah perbezaan sambutan Aidilfitri di beberapa negara di seluruh dunia.

Di negara-negara Arab, sambutan hari raya biasanya berlangsung selama tiga hari. Pakaian tradisi yang dipakai adalah jubah bagi lelaki dan abaya bagi wanita.

Seperti kebanyakan tempat, mereka akan berkunjung ke rumah sahabat handai dan saudara mara sambil menikmati makanan tradisional seperti kenan, thareed dan daging panggang.

Sering kali juga masyarakat setempat meletakkan sajian makanan yang banyak dan pelbagai lagi pemberian secara rahsia di depan pintu rumah mereka yang memerlukan sebagai tanda berkongsi kegembiraan.

Pada perayaan ini, kebiasaannya kanak-kanak akan diberikan hadiah berupa bungkusan yang diisi mainan dan gula-gula oleh orang dewasa.

Sambutan Aidilfitri di Turki dikenali sebagai Seker Bayrami. Berlainan dengan budaya orang yang memberi hadiah, mereka memberikan duit raya kepada kanak-kanak.

Acara kunjung-mengunjungi akan diserikan dengan hidangan seperti kue-kue, baklava dan daging panggang sambil menggayakan busana tradisional. Kaum lelaki akan memakai kaftan dan kaum wanita akan menyarungkan abaya.

Sambutan Aidilfitri di Indonesia dikenali sebagai Lebaran. Berkongsi dengan adat budaya Turki dan tempat lain terutamanya Malaysia, kanak-kanak akan diberi duit raya.

Pakaian tradisi tidak jauh beza dengan Malaysia iaitu baju kurung atau kebarung bagi wanita dan baju Melayu bagi lelaki.

Makanan tradisional seperti ketupat, opor ayam, sayur lodeh dan rendang biasa dihidangkan. Hidangan ini biasanya tidak lengkap tanpa aneka kuih dan biskut raya yang beraneka warna.

Di India, sambutan Aidilfitri dikenali sebagai Eid-ul-Fitr atau Choti Eid. Ia disambut dengan meriah di wilayah-wilayah yang didiami oleh majoriti Muslim seperti Kashmir, Hyderabad dan Lucknow.

Baju tradisi pelbagai warna akan disarung pada hari ini iaitu kurta bagi orang lelaki dan salwar kameez bagi para wanita. Pelbagai  hidangan tradisional seperti biryani, kebab dan sewaiyan dihidangkan semasa perayaan.

Aidilfitri di China disambut oleh etnik minoriti Muslim seperti Hui, Uighur, Kazak, Uzbek, Tajik, Tatar, Kirgiz, Salar, Dongxiang dan Bonan.

Di negara ini, mereka akan solat hari raya di kawasan yang luas dan makan secara besar-besaran. Upacara nyanyian dan tarian menyerikan sambutan. Mereka turut mengadakan upacara khusus untuk mengenang penduduk Muslim pada masa Dinasti Qing.

Menu masakan wajib yang dihidangkan pada perayaan Aidilfitri ialah mi atau lamian yang disajikan dalam sup daging atau sup lain yang beraneka rasa.

Di benua Afrika, negara-negara seperti Senegal, Gambia dan Nigeria menyambut Aidilfitri dengan solat sunat hari raya di padang rumput atau lapangan yang luas.

Orang ramai mengenakan pakaian tradisional yang dipanggil boubou atau kaftan yang dihiasi corak yang ceria. Makanan tradional yang disajikan adalah seperti thieboudienne (nasi dan ikan), yassa (ayam atau daging diperisakan dengan sos lemon) dan nasi jollof iaitu nasi yang dimasak dengan sos tomato dan rempah lain.

Menjadi kelaziman di seluruh dunia bagi umat Islam untuk menyambut Aidilfitri dengan penuh kegembiraan.

Setelah sebulan bermujahadah di bulan Ramadan, jadikan sambutan perayaan ini dilakukan dengan kesederhanaan dan menjaga norma batas sempadan syariat.

Jangan cemari Aidilfitri dengan hiburan yang melekakan atau mencampuradukkannya dengan perkara kemungkaran. Tetaplah hiasi diri berterusan dengan amalan dan akhlak yang diusahakan pada bulan Ramadan yang lalu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bina diri, negara dan tamadun

Beliau berkata, terdapat tiga misi besar yang dibawakan oleh Nabi Muhammad SAW iaitu membina manusia, membina negara dan membina tamadun yang mana berlaku satu persatu hingga ke fasa yang terakhir.

“Persoalan yang dihadapi oleh umat manusia sebenarnya berpunca daripada manusia itu sendiri. Jadi manusia itu perlu dibangunkan semula, mempunya disiplin diri, peribadi yang baik, kuat, kukuh dan menjadi contoh kepada yang lain.”

Seterusnya mereka boleh melahirkan impak yang baik kepada persekitaran, lingkungannya yang dekat juga yang jauh, sama ada lingkungan dalam negaranya atau dunia.

“Umat Islam juga diunjurkan ikut serta membina dan membangunkan atas landasan yang betul iaitu hasil daripada dialog, perbincangan bersama rakyat serta tunjuk ajar golongan ilmuan dan bijak pandai seterusnya kita perlulah bekerjasama membina negara ini,” tegas Dr Parid.

Menurutnya, bukan setakat itu sahaja, umat Islam perlu bergerak ke hadapan dengan ikut serta membangunkan satu tamadun yang boleh menyantuni umat manusia seluruhnya.

“Itulah yang diharapkan daripada keterlibatan (engagement) antara masyarakat majmuk yang ada di Malaysia ini iaitu Muslim dengan bukan Muslim mengadakan dialog, pertemuan, interaksi, engagement yang membina diri, lingkungan, persekitaran, masyarakat, yang mana akhirnya keadaan negara bertambah baik.”

Tambahnya, ia perlu dilakukan supaya akhirnya kita mengecapi sebuah negara yang maju, sebuah negara yang boleh menyantuni seluruh rakyatnya dengan sebaik-baik santunan serta berlaku adil kepada semua, kerana inilah yang disarankan Islam.

Dalam pada itu, tidak terkecuali asas akhlak yang baik, yang tersebar dan diamalkan oleh seluruh rakyat negara ini merupakan budaya-budaya yang baik, nilai-nilai yang dipegang boleh diterima di peringkat universal.

“Dalam tamadun yang dibangunkan ini, akan menjelaskan kepada semua manusia tentang keperluan, sikap toleransi dalam beragama itu sendiri kerana kita tidak boleh memaksa orang lain masuk ke dalam agama ini. Tetapi dakwah tetap kita lakukan dan jika mereka yakin dengan agama ini, tentunya mereka akan masuk. Jadi, itulah toleransi yang sebenarnya.”

Dalam suasana tamadun begini jelasnya, seharusnya ilmu diperkasakan, ilmu diangkat, dijunjung setinggi-tingginya. Jadi semua rakyat perlu belajar, berusaha untuk memiliki ilmu pengetahuan yang cukup supaya boleh memajukan negara ini.

“Pembelaan terhadap kemanusiaan manusia, sebagaimana yang ditegaskan dalam Islam, ia perlu diangkat kerana Allah SWT telah menjadikan sangat berbeza daripada yang lain, jadi ia perlu diangkat sebaik-baiknya, agar dapat dikembangkan, dibangunkan dan dibawa untuk maju ke hadapan.”

Beliau berharap dengan usaha-usaha yang dilakukan Hidayah Centre Foundation (HCF), golongan saudara baru akan mendapat pembelaan yang sepatutnya, keluarga mereka disantuni dengan sebaik-baiknya, begitu juga bukan Muslim akan memperolehi engagement yang baik daripada umat Islam.

“Saya harap HCF akan terus berkembang, membawa ramai lagi masyarakat mempercayai Islam, beriman dengan Islam yang mana akhirnya mereka menjadi anggota masyarakat yang baik, meningkatkan kualiti diri, serta memainkan peranan mengembangkan unsur-unsur baik dalam negara ini.”

Majlis Iftar Perdana Amal Hidayah Centre merupakan acara tahunan HCF untuk meraikan para mualaf dan mengumpul dana bagi aktiviti dakwah non-Muslim, menguruskan dan memberikan bimbingan kepada saudara baru di Malaysia.

Untuk maklumat lanjut, sila layari https://hidayahcentre.org.my/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendakwah hebat, konvensyen memikat

Diserikan dengan ucaptama Mufti Wilayah Persekutuan, Datuk Dr. Zulkifli Mohamad al-Bakri, konvensyen ini menyasarkan penyertaan seramai 1,000 orang, yang akan berlangsung di Dewan Muktamar Pusat Islam.

Program dua hari tersebut akan dihangatkan oleh kehadiran pendakwah terkenal seperti Presiden The Islamic Information & Dawah Centre International, Dr. Shabir Ally, Pengerusi Mercy Mission, Dr. Tawfique Chowdury dan CEO al-Azzouni Engineering, Sheikh Ossama al-Azzouni sebagai panelis yang akan membincangkan tajuk-tajuk mengenai kemahiran dakwah kepada masyarakat dunia yang mempunyai latar belakang berbeza.

Menurut Pengarah Program, Abdul Ghaffar Muhammad Sharif, konvensyen ini bertujuan untuk menimbulkan kesedaran dalam kalangan umat Islam tentang kepentingan berdakwah dalam masyarakat majmuk.

“Kami mahu memberi kesedaran kerana masyarakat Malaysia ramai yang masih merasakan bahawa Islam itu untuk Melayu. Tidak ramai Melayu yang sedar bahawa agama Islam itu untuk semua,” jelasnya ketika sidang media Unity Convention 2017 hari ini.

“Nabi Muhammad SAW diutuskan untuk semua kaum tetapi masyarakat Melayu masih dalam keadaan tidak selesa berkongsi Islam yang indah ini kepada kaum-kaum lain di Malaysia,” katanya.

Dengan tema ‘Menyatukan Ummah, Menghubungkan Dunia’, pihak penganjur menyasarkan penyertaan daripada seluruh masyarakat Malaysia yang beragama Islam dari pelbagai bangsa.

“Kami mengharapkan para peserta akan keluar daripada program ini dan menjadi penggerak menyampaikan dakwah ini kepada masyarakat bukan Islam.”

Oleh itu, antara tajuk-tajuk yang akan dibincangkan termasuklah ‘Empowering Dakwah’, ‘Maqasid Syariah in Dakwah’ dan ‘Harmony with Christian’.

Tambahnya, peserta akan diajar untuk mempelajari tip dan skil penting dalam pengamalan seharian dakwah yang berkesan oleh panelis dalam negara seperti Ustaz Pahrol Mohd Juoi, Prof. Dr. Taufiq Yap Yun Hin, Hj Kamarudin Abdullah, Xifu Naser, Ustaz Zul Ramli dan Ahmad Azim Daniel Gurporeet.

Penceramah wanita yang akan turut menyerikan konvensyen ini adalah personaliti TV terkenal, Aliza Kim dan Ketua Wanita IKRAM, Datin Paduka Hjh. Che Asmah Ibrahim serta pendakwah HCF, Ustazah Nooraidah Hidayah.

Konvensyen tersebut menawarkan yuran serendah RM50 bagi mualaf dan pelajar, RM80 bagi Rakan Hidayah berbanding RM100 bagi yuran biasa.

Untuk pendaftaran, sila layari http://bit.do/hcfunity3 atau hubungi talian +6010-3206822 untuk sebarang pertanyaan.


Ribut di Perlis: IKRAM lancar tabung bantuan

Sumbangan boleh disalurkan ke akaun Bank Islam 09010 0100 59230 atas nama Pertubuhan IKRAM Malaysia (IKRAM) Negeri Perlis dengan rujukan “kecemasan perlis”. Sila hantarkan slip sumbangan kepada Puan Rohana Alias (013-480 8686).

Menurut laporan Bernama, sebanyak 56 rumah di beberapa kampung dan kawasan perumahan di Perlis mengalami kerosakan selepas dilanda ribut.

Antara kawasan yang terlibat ialah Mata Ayer, Bintong, Kayang, Beseri, Sena, Chuping, Kuala Perlis dan Pauh.

Menurut kenyataan Angkatan Pertahanan Awam Malaysia (APM) Perlis, kejadian itu juga menyebabkan banyak kemudahan awam rosak selain 156 pokok dilaporkan tumbang sehingga menghalang laluan di jalan-jalan utama.

Ia turut mengakibatkan empat orang maut kerana kemalangan semasa ribut dan 38 buah sekolah mengalami kerosakan teruk.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bukan semua perkara boleh dibuat lawak

Tular baru-baru ini bagaimana Will Smith telah menampar pelawak Chris Rock di pentas Oscar selepas beliau membuat jenaka tentang isteri Smith, Jada Pinkett.

Menyedari bahawa isteri Smith mengalami alopecia areata (sakit yang menyebabkan rambut gugur), Rock berkata, “Jada, saya menantikan GI Jane 2!”

Disebabkan insiden itu, Pinkett Smith menzahirkan rasa tidak senang dengan lawak yang dibuatnya.

Smith lantas naik ke atas pentas dan terus menampar Rock, sebelum kembali ke tempat duduknya sambil menjerit memberi amaran keras agar pelawak itu tidak menyebut nama isterinya.

Tidak sampai sejam selepas peristiwa tersebut, Smith telah dianugerahkan Anugerah Akademi kerana memainkan watak bapa kepada bintang tenis Venus dan Serena Williams dalam King Richard.

Ketika menerima anugerah itu beliau berkata, “Saya ingin meminta maaf kepada Akademi. Saya ingin meminta maaf kepada semua rakan penama saya.”

“Saya kelihatan seperti bapa yang gila, seperti yang mereka katakan tentang Richard Williams. Tetapi cinta membuatkan saya melakukan perkara gila itu. Seni meniru kehidupan.”

Setelah menerima anugerah, Smith berkata bahawa Richard Williams adalah pembela yang kuat untuk keluarganya dan beliau tentunya akan menjadi contoh sebagai lelaki yang menyayangi isteri dan melindunginya.

Jada Pinkett sebelum ini telah berkongsi bahawa dirinya mengalami penyakit rambut gugur.

Sejurus selepas insiden itu, Rock kelihatan terkejut dengan mengungkapkan kepada penonton, “Ini adalah malam yang paling hebat dalam sejarah televisyen,” dan kemudiannya menyerahkan anugerah Dokumentari Terbaik kepada pemenang.

Jenakanya merujuk kepada filem 1997 ’GI Jane’ yang mana pelakon Demi Moore membintanginya dengan kepala yang botak.

Susulan daripada kontroversi menampar muka pelawak Chris Rock pada 2 April lalu, Will Smith mengumumkan peletakan jawatannya daripada Akademi Seni dan Sains Filem (Oscar).

“Tingkah laku saya pada Anugerah Akademi ke-94 adalah mengejutkan, menyakitkan dan tidak boleh dimaafkan,” kata Smith dalam kenyataan peletakan jawatannya.

Tambahnya, senarai mereka yang terluka dengan apa yang berlaku adalah sangat panjang, termasuk Chris, keluarganya, kawan-kawan dan orang tersayangnya, semua orang yang hadir dalam anugerah itu dan penonton di seluruh dunia.

Beliau mengakhiri kenyataannya dengan berkata, “Perubahan memerlukan masa, dan saya komited untuk melakukan apa sahaja yang perlu untuk memastikan dan tidak membenarkan keganasan mengatasi logik.”

Dalam pada itu, Presiden Akademi Seni dan Sains Filem, David Rubin berkata, beliau menerima peletakan jawatan Will Smith.

“Tetapi Akademi akan meneruskan tindakan disiplin terhadap bintang Hollywood tersebut.”

Chris Rock turut memberikan maklum balas ringkas insiden yang secara spontan berlaku semasa Oscar, semasa pertunjukan komedi berdiri di Boston Rabu lalu.

“Saya masih cuba menerima apa yang berlaku.”

Penonton turut meraikan pelawak itu dengan tepukan gemuruh sebaik sahaja dia memasuki pentas semasa penyertaannya dalam jelajah Ego Death.

Beliau memutuskan untuk tidak mengambil tindakan undang-undang terhadap Will Smith.

Isteri Smith, Jada Pinkett memecah kesunyian dengan menulis komen pada foto yang dihantar pada akaun Instagramnya dengan berkata:

“Ini adalah musim penyembuhan, dan saya di sini untuk itu.”

“Keganasan dalam semua bentuknya adalah beracun dan merosakkan,” kata Smith dalam satu kenyataan di Instagramnya.

“Tingkah laku saya di Oscar pada malam itu tidak boleh diterima dan tidak wajar. Jenaka tentang saya adalah sebahagian daripada profesion, tetapi bergurau tentang keadaan perubatan Jada terlalu berat untuk ditanggung dan reaksi saya adalah emosi.”

Seterusnya Smith terus meminta maaf kepada Rock dengan berkata, “Saya telah melampaui batas.”

Beliau juga memohon maaf kepada Oscar dan keluarga Williams.

“Saya sangat kesal kerana tingkah laku saya telah merosakkan perjalanan yang indah untuk kita semua,” tulis Smith.

Sebelum permohonan maaf Smith, akademi itu berkata dalam satu kenyataan bahawa ia mengutuk tindakan pelakon itu.

“Kami secara rasmi telah memulakan semakan insiden itu dan akan mempertimbangkan tindakan dan akibat selanjutnya mengikut peraturan dalaman kami, standard kelakuan dan undang-undang California,” kata Akademi.

Namun setakat ini, Chris Rock tidak mengulas apa yang berlaku dan Jabatan Polis Los Angeles juga memberitahu kepada Variety bahawa Rock enggan membuat laporan polis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…